REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/34-18

15. mart 2018. godine

B e o g r a d

ZAPISNIK

22. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 13. MARTA 2018. GODINE

Sednica je počela u 12,30 časova.

Sednicom je predsedavao Muamer Zukorlić, predsednik Odbora.

Sednici su prisustvovali članovi Odbora: Ljubiša Stojmirović, Nataša St. Jovanović, Milena Bićanin, Žarko Obradovića, Đorđe Kosanić, Marko Atlagić, Bogdan Obradović, Aleksandra Jerkov, Olena Papuga, Ratko Jankov, Fatmir Hasani Nikola Savić (zamenik Dubravka Bojića), Danica Bukvić (zamenik Miletića Mihajlovića) i Ljibuška Lakatoš (zamenik Vladimira Orlića).

Sednici nisu prisustvovali članovi Odbora: Marko Parezanović i Žarko Korać, niti njihovi zamenici.

Sednici su prisustvovali i narodni poslanik Goran Kovačević i narodna poslanica Snežana Bogosavljević Bošković, koji nisu članovi Odbora.

 Sednici su prisustvovali: Vladimir Džamić državni sekretar u Ministarstvu prosvete, nauke i tehnološkog razvoja i Branislav Jeremić v.d predsednik Nacionalnog saveta za visoko obrazovanje.

D n e v n i r e d

1. **Razmatranje stanja na Univerzitetu u Kragujevcu i sprovedene procedure za izbor rektora Nebojše Arsenijevića.**

Pre prelaska na razmatranje utvrđenog dnevnog reda usvojeni su jednoglasno: Zapisnik 20. sednice i Zapisnik 21. sednice Odbora.

Državni sekretar u Ministarstvu, Vladimir Džamić je rekao da je tema današnje sednice Odbora, pitanje sprovođenja Zakona o visokom obrazovanju, te je shodno tome sproveden inspekcijski nadzor radi utvrđivanja činjenica po osnovu različitih predstavki koje su pristigle. Radi se o utvrđivanju činjenica povodom radnog odnosa 11 nastavnika na Kragujevačkom Univerzitetu, o njihovom izboru ili neizboru, zatim činjenice da je Aleksandar Arsenijević upisan na doktorske akademske studije pre završetka osnovnih akademskih studija, zatim predlog za razrešenje rektora Nebojše Arsenijevića, kao i činjenicama koje su u predstavkama iznete od strane Agencije za borbu protiv korupcije i Nacionalnog saveta za visoko obrazovanje. Inspekcija je dostavila zapisnik Savetu Univerziteta u Kragujevcu, kao i nadležnom organu, u kome je ukazano na niz nepravilnosti i kršenja Zakona o visokom obrazovanju i naloženo da se preduzmu sve neophodne mere radi njihovog otklanjanja. Istakao je, takođe, da će se u narednom periodu Ministarstvo držati zakonom propisanih rokova i da ukoliko ono što je inspekcija naložila ne bude sprovedeno, ministar će u skladu sa odredbama 64. i 135. Zakona o visokom obrazovanju, koje definišu njegove nadležnosti, reagovati. Dakle, ukoliko do propisanog roka 28-og marta ne bude poništena javna isprava izdata od strane Univerziteta u Kragujevcu, ministar će u skladu sa članom 127. Zakona o visokom obrazovanju formirati komisiju i sprovesti mere koje mu po zakonu pripadaju. Takođe, Savet Univerziteta će biti obavešten o predlogu za razrešenje rektora Nebojše Arsenijevića. Na kraju svog izlaganja, napomenuo je da je Nacionalni savet za visoko obrazovanje, na posebnoj sednici, razmatrao ovo pitanje i da je Odbor Agencije za borbu protiv korupcije, kao drugostepeni organ, odbio žalbu rektora Nebojše Arsenijevića, a da će Savetu Univerziteta biti poslata instrukcija povodom tog pitanja.

Branislav Jeremić v.d predsednik Nacionalnog saveta za visoko obrazovanje je rekao kako je Savet početkom septembra dobio prijavu o kršenju Zakona o visokom obrazovanju, Zakona o radu i nesavesnom trošenju budžetskih sredstava od strane rektora Nebojše Arsenijevića. U prijavi se govori o haosu na Medicinskom fakultetu, nepotizmu, sukobu interesa, mobingu kao i zloupotrebi službenog položaja. Na sednici Nacionalnog saveta za visoko obrazovanje, održanoj 20-tog septembra, ovo je razmatrano kao posebna tačka dnevnog reda. Jednoglasno je donesena odluka da se slučaj prosledi Ministarstvu prosvete, nauke i tehnološkog razvoja, kao i da se njime moraju pozabaviti državni organi. Gotove sve preporuke Saveta su ignorisane, najozbiljnija preporuka upućena ministru prosvete i Savetu Univerziteta u Kragujevcu jeste da se proces izbora rektora uspori do pravosnažnosti odluka Agencije za borbu protiv korupcije budući da još niko u Srbiji nije pokrenuo postupak izbora rektora, nakon stupanja na snagu novog Zakona o visokom obrazovanju, sem u Kragujevcu u kome je isti već završen. Savet je već 27. februara održao sednicu, zatvorenu za javnost, na kojoj je predloženi Nebojša Arsenijević ponovo izabran za rektora. Na kraju je uputio apel svim državnim organima kao i Ministarstvu da pomognu Univerzitetu u Kragujevcu budući da ovo nije samo izolovani problem, već problem koji utiče na celokupni ugled i položaj ostalih univerziteta.

Aleksandra Jerkov podsetila je da je Odbor na svojim ranijim sednicama već raspravljao o sličnim problemima univerziteta i navela je primer dekana Univerziteta u Prištini sa privremenim sedištem u Kosovskoj Mitrovici. Odbor je tada predložio njegovo razrešenje, Senat takođe, ali je taj, isti čovek prošle godine izabran za rektora Univerziteta u Prištini sa privremenim sedištem u Kosovskoj Mitrovici. Ispostavilo se, da je u tom slučaju politička zaleđina jača od zakona. Što se tiče rektora Arsenijevića, problem traje već tri godine i podsetila da je nekolicina zaposlenih na Univerzitetu u Kragujevcu u medijima iznela niz primera zloupotrebe položaja kao i drugih nezakonitih delovanja. Rekla je, kako smatra da bi se kroz izmenu i dopunu Zakona o visokom obrazovanju moglo doneti sistemsko rešenje koje bi bilo delotvorno. Dodala je, na kraju, da će svakako podržati predlog za smenu rektora Arsenijevića.

Nataša Jovanović podsetila je, da je povodom slučaja Nebojše Arsenijevića, Agencije za borbu protiv korupcije donela još 2015. godine rešenje kojim se izriče mera javnog objavljivanja odluke o povredi Zakona o borbi protiv korupcije kada je on bio na mestu dekana Medicinskog fakulteta u Kragujevcu. Posebno je naglasila kako se radi o čitavom sistemu povezanih kršenja zakona budući da je pomenuti, tadašnji dekan, a sadašnji rektor, zapošljavao ljude na osnovu rodbinskog odnosa. Ona je dodala da smatra kako ovakve afere najviše štete studentima kojima se samo obrazovanje, kao i verodostojnost položenih ispita na Medicinskom fakultetu Kragujevcu, može dovoditi u sumnju obzirom na sva loša dešavanja unutar Univerziteta. Na kraju je rekla, da će podžati predlog za smenu Nebojše Arsenijevića.

Marko Atlagić je istakao da je sprovođenje zakona dovedeno u pitanje, da je stanje u visoko obrazovanju teško i da je narušen moralni lik profesora. Dekani ili rektori često su „gospodari života i smrti“ i zato je veliko interesovanje za te pozicije, polazeći, nažalost, od privilegija koje su finansijske prirode što je sasvim suprotno ideji unapređivanja našeg obrazovnog sistema. Na kraju je podržao predlog za smenu rektora Nebojše Arsenijevića i dodao da smatra da osim toga mora snositi i sve ostale posledice.

Ljubiša Stojimirović, na početku svog izlaganja, želeo je da pojasni termin autonomije univerziteta naglašavajući da se on odnosi na nastavne planove i programe i nastavni kadar, a da kršenje zakona i malverzacije o kojima ovde govorimo, nikako se ne mogu podvesti pod autonimiju visokoškolskih ustanova. Smatra, da bi pre svega, trebalo promeniti članove Saveta. Ukazao je na preobimnost postojećeg ministarstva budući da u svom domenu obuhvata predškolsko, osnovno, srednje i visoko obrazovanje, kao i nauku te da će u izmenama i dopunama postojećeg zakona predložiti da se te oblasti podele na dva ministarstva od čega bi se jedno bavilo pitanjima visokog obrazovanja i nauke. Pomenuo je kako bi sistem obrazovanja trebalo da sadrži pored socijalnog, moralni i duhovni aspekt za koje smatra da su u našem obrazovanju često izostavljeni. Istakao je da nijedan pojedinac ne sme biti jači od sistema.

Milena Bićanin izrazila je nevericu povodom slučaja rektora Arsenijevića i činjenice da nije sankcionisano njegovo prethodno ogrešenje o zakon koje datira još iz 2015. godine.

Žarko Obradović rekao je da treba jasno razdvojiti pitanje autonomije univerziteta od pitanja poštovanja zakona i da se zakon mora poštovati u svakom smislu i slučaju. Izrazio je podršku Ministarstvu i nadležnim institucijama u primeni zakona i adekvatnom sankcionisanju njegovog kršenja. Dodao je da ovaj, iako veoma ozbiljan slučaj, ne smemo generalizovati i podsetio da mnogi studenti naših fakulteta na međunarodnim takmičenjima osvajaju brojna priznanja, te shodno tome morali bi se pozabaviti, kako promenom samog zakona, tako i pitanjima unutrašnje organizacije samih univerziteta.

Ratko Jankov bio je mišljenja da problem leži u samom sistemu budući da Odbor nije taj koji bi trebalo da procenjuje dopise u kojima se navode razne informacije vezane za svaki pojedinačni slučaj. Istakao je, da bi se poboljšanjem samog sistema izbeglo zasedanje Odbora povodom svakog spornog pitanja.

Đorđe Kosanić izneo je da problem predstavlja to što statuti fakulteta ne podležu nikakvom ocenjivanju Ministarstva i da se oni mogu menjati bilo kada, bez ikakve kontrole, a da se takođe treba pozabaviti pitanjem reizbora dekana i rektora.

Nikola Savić zapazio je da je u poslednje vreme primećeno znatno povećenje broja nostrifikovanih diploma koje su stečene na albanskom jeziku, pretežno sa fakulteta koji se nalaze na području Kosova i Metohije i da tu činjenicu vidi kao izvor moguće korupcije.

U raspravi, koja je usledila, članovi Odbora usaglasili su se da treba u skladu sa zakonom adekvatno reagovati kako bi se sprečila mogućnost da se u budućnosti ponovo susretnemo sa sličnim problemima.

Na kraju Odbor je zaključio:

 **1. Da ministar prosvete, nauke i tehnološkog razvoja, u skladu sa zakonom, sprovede postupak radi donošenja odluke o razrešenju Nebojše Arsenijevića, rektora Univerziteta u Kragujevcu;**

 **2. Da se od nadležnog javnog tužioca, povodom krivičnih prijava podnetih protiv rektora Nebojše Arsenijevića, zatraži da preduzme radnje, u skladu sa zakonom, radi provere osnova sumnje da je učinjeno krivično delo.**

Sednica je završena u 14,25 časova.

 SEKRETAR PREDSEDNIK

 Dragomir Petković Muamer Zukorlić